Title: ประกาศคณะกรรมการการนิคมอุตสาหกรรมแห่งประเทศไทย เรื่อง หลักเกณฑ์ วิธีการและแบบในการอนุญาตให้นำของในเขตประกอบการเสรี ออกจากเขตประกอบการเสรี

ประกาศคณะกรรมการการนิคมอุตสาหกรรมแห่งประเทศไทย

ประกาศคณะกรรมการการนิคมอุตสาหกรรมแห่งประเทศไทย
เรื่อง หลักเกณฑ์
วิธีการและแบบในการอนุญาตให้นำของในเขตประกอบการเสรี
ออกจากเขตประกอบการเสรี

โดยที่เป็นการสมควรปรับปรุงหลักเกณฑ์
วิธีการและแบบในการอนุญาตให้นำของในเขตประกอบการเสรีออกไปจากเขตประกอบการเสรี

อาศัยอำนาจตามความในมาตรา
๕๕ แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ.
๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการการนิคมอุตสาหกรรมแห่งประเทศไทยจึงออกประกาศไว้ ดังต่อไปนี้

ข้อ
๑  ให้ยกเลิก
(๑) ประกาศคณะกรรมการการนิคมอุตสาหกรรมแห่งประเทศไทย ที่ ๒/๒๕๒๕ เรื่อง หลักเกณฑ์
วิธีการและแบบใบอนุญาตให้นำของในเขตอุตสาหกรรมส่งออกออกไปจากเขตอุตสาหกรรมส่งออก
ลงวันที่ ๒๗ เมษายน พ.ศ. ๒๕๒๕
(๒) ประกาศคณะกรรมการการนิคมอุตสาหกรรมแห่งประเทศไทย ที่ ๗/๒๕๓๕ เรื่อง หลักเกณฑ์
วิธีการ
และแบบในการอนุญาตให้นำของในเขตอุตสาหกรรมส่งออกออกไปจากเขตอุตสาหกรรมส่งออก
(แก้ไขเพิ่มเติม) ลงวันที่ ๑๕ ธันวาคม พ.ศ. ๒๕๓๕
(๓) ประกาศคณะกรรมการการนิคมอุตสาหกรรมแห่งประเทศไทย ที่ ๑/๒๕๓๖ เรื่อง หลักเกณฑ์
วิธีการ และแบบในการอนุญาตให้นำของในเขตอุตสาหกรรมส่งออกออกไปจากเขตอุตสาหกรรมส่งออก
(แก้ไขเพิ่มเติม ครั้งที่ ๒) ลงวันที่ ๑๘ สิงหาคม พ.ศ. ๒๕๓๖
(๔) ประกาศคณะกรรมการการนิคมอุตสาหกรรมแห่งประเทศไทย ที่ ๑/๒๕๓๘ เรื่อง หลักเกณฑ์
วิธีการ
และแบบในการอนุญาตให้นำของในเขตอุตสาหกรรมส่งออกออกไปจากเขตอุตสาหกรรมส่งออก
(แก้ไขเพิ่มเติม ครั้งที่ ๓) ลงวันที่ ๒๐ มิถุนายน พ.ศ. ๒๕๓๘

ข้อ
๒  ผู้ใดจะนำของในเขตประกอบการเสรีออกไปจากเขตประกอบการเสรี
ต้องยื่นคำขออนุญาตต่อ กนอ. ตามแบบที่ กนอ. กำหนด
การอนุญาตนำของออกไปจากเขตประกอบการเสรีตามวรรคหนึ่ง
จะอนุญาตให้ดำเนินการเพื่อการ ดังต่อไปนี้
(๑) ส่งออกไปนอกราชอาณาจักร
(๒) ใช้หรือจำหน่ายในราชอาณาจักร
(๓) โอนให้ผู้ประกอบการที่ได้สิทธิประโยชน์ทางภาษีอากร
(๔) ทำลาย
(๕) การอื่นเป็นการชั่วคราว
(๖) เพื่อการทั่วไป
กรณีอนุญาตตามวรรคสอง
เพื่อออกหนังสือรับรองให้นำของออกไปจากเขตประกอบการเสรีตาม (๑) ถึง (๖)
ให้เป็นไปตามแบบที่ กนอ. กำหนด

ข้อ
๓  การนำของในเขตประกอบการเสรีออกไปจากเขตประกอบการเสรีเพื่อส่งออกไปนอกราชอาณาจักร
จะอนุญาตให้ดำเนินการได้เมื่อผู้ว่าการหรือผู้ซึ่งผู้ว่าการมอบหมายพิจารณาแล้วเห็นว่าคำขออนุญาตและรายละเอียดของของนั้นมีความถูกต้องและมีเหตุผลสมควร
ให้อนุญาตได้ไม่เกินสองปีปฏิทินนับแต่วันที่อนุญาตให้นำของออกไปจากเขตประกอบการเสรี
และให้ผู้ประกอบอุตสาหกรรม
หรือผู้ประกอบพาณิชยกรรมจัดทำรายงานการส่งของออกไปนอกราชอาณาจักรตามที่ได้รับอนุญาตต่อ
กนอ. ตามแบบที่ กนอ. กำหนดภายในสิบห้าวันนับแต่วันสิ้นเดือนของทุก ๆ เดือน

ข้อ
๔  การนำของในเขตประกอบการเสรีออกไปจากเขตประกอบการเสรีเพื่อใช้
หรือจำหน่ายในราชอาณาจักร
จะอนุญาตให้ดำเนินการได้เมื่อผู้ว่าการหรือผู้ซึ่งผู้ว่าการมอบหมาย
พิจารณาแล้วเห็นว่าคำขออนุญาตและรายละเอียดของของดังกล่าวมีความถูกต้องและมีเหตุผล
สมควรให้อนุญาตไม่เกินสองปีปฏิทินนับแต่วันที่อนุญาตให้นำของออกไปจากเขตประกอบการเสรี
สำหรับของที่จะนำออกไปเพื่อใช้หรือจำหน่ายในราชอาณาจักร
หรือของที่จะนำออกไปเพื่อจำหน่ายให้แก่ผู้ประกอบอุตสาหกรรมหรือผู้ประกอบพาณิชยกรรมในเขตประกอบการเสรีต่างเขตกัน
หรือผู้นำของเข้าตามมาตรา ๑๙ ทวิ หรือคลังสินค้าทัณฑ์บนฯ
หรือเขตปลอดอากรตามกฎหมายว่าด้วยศุลกากร
หรือผู้ได้รับการส่งเสริมการลงทุนตามกฎหมายว่าด้วยการส่งเสริมการลงทุน
ให้ผู้ว่าการหรือผู้ซึ่งผู้ว่าการมอบหมายพิจารณาอนุญาตได้ไม่เกินสองปีปฏิทินนับแต่วันที่อนุญาตให้นำของออกไปจากเขตประกอบการเสรี
แต่ต้องไม่เกินระยะเวลาที่หน่วยงานผู้ซื้อได้รับสิทธิการยกเว้นหรือคืนค่าภาษีอากร
และให้ผู้ประกอบอุตสาหกรรมหรือผู้ประกอบพาณิชยกรรมจัดทำรายงานการจำหน่ายของนั้นต่อ
กนอ. ตามแบบที่ กนอ. กำหนดภายในสิบห้าวันนับแต่วันสิ้นเดือนของทุก ๆ เดือน

ข้อ
๕  การนำของในเขตประกอบการเสรีออกไปจากเขตประกอบการเสรีเพื่อทำลายตามมาตรา
๕๔ แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔)
พ.ศ. ๒๕๕๐ จะอนุญาตให้ดำเนินการได้เมื่อผู้ว่าการหรือผู้ซึ่งผู้ว่าการมอบหมายพิจารณาแล้วเห็นควรให้ทำลายของดังกล่าว
นอกเขตประกอบการเสรีได้
ก็ให้ผู้ว่าการหรือผู้ซึ่งว่าการมอบหมายอนุญาตให้นำของนั้นออกไปจากเขตประกอบการเสรีเพื่อทำลายตามที่เห็นสมควรได้เป็นรายครั้ง
 ทั้งนี้ โดยไม่ขัดต่อหลักเกณฑ์
วิธีการ และเงื่อนไขที่อธิบดีกรมศุลกากรกำหนด

ข้อ
๖  การนำของในเขตประกอบการเสรีออกไปจากเขตประกอบการเสรีเพื่อการอื่นเป็นการชั่วคราว
จะอนุญาตให้ดำเนินการได้เมื่อผู้ว่าการหรือผู้ซึ่งผู้ว่าการมอบหมายพิจารณาแล้วเห็นว่าการนำออกและการนำกลับซึ่งของนั้นมีสภาพและลักษณะที่ทำการตรวจสอบหรือทำเครื่องหมายโดยง่ายอีกทั้งสามารถกำหนดเวลาสำหรับการนำของกลับเข้ามาในเขตประกอบการเสรีได้อย่างเหมาะสม
กรณีประการอื่นใดนอกจากที่กำหนดไว้ในวรรคหนึ่ง
ต้องได้รับความเห็นชอบจากคณะกรรมการ กนอ.

ข้อ
๗  การนำของในเขตประกอบการเสรีออกไปจากเขตประกอบการเสรีเพื่อการทั่วไปจะอนุญาตให้ดำเนินการได้เมื่อผู้ว่าการหรือผู้ซึ่งผู้ว่าการมอบหมายพิจารณาแล้วเห็นว่าคำขออนุญาตมีความถูกต้อง
ตลอดจนประเภทหรือสภาพของของดังกล่าวสมควรที่จะนำออกไปจากเขตประกอบการเสรีได้
ให้อนุญาตโดยกำหนดระยะเวลาตามสมควร

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๐
มิถุนายน พ.ศ. ๒๕๕๑
ระเฑียร  ศรีมงคล
ประธานกรรมการการนิคมอุตสาหกรรมแห่งประเทศไทย

วัชศักดิ์/จัดทำ
๗ กรกฎาคม ๒๕๕๑

ศิรวัชร์/ปรับปรุง
๑ มีนาคม ๒๕๕๙

[๑] ราชกิจจานุเบกษา เล่ม ๑๒๕/ตอนพิเศษ ๑๐๙ ง/หน้า ๔๙/๓๐ มิถุนายน ๒๕๕๑